钦定古今图书集成/历象汇编/庶征典/第166卷 > 唐
## 钦定古今图书集成/历象汇编/庶征典/第166卷 > 唐

### 高祖武德元年鹊巢于炮机

按《唐书高祖本纪》。不载　按《五行志》。“武德初。隋将尧
君素守蒲州。有鹊巢其炮机。”

武德二年正月，宁州献白雉。

按《唐书高祖本纪》不载。　按《册府元龟》云云。

武德八年，“赤鹊巢殿门。”

按《唐书高祖本纪》，不载。　按《册府元龟》，“武德八年四
月，赤鹊巢于殿门，宴五品以上，上颂者十馀人，极欢
而罢。”

武德九年，获白雀凤凰见。太宗即位，凤凰赤雀见。
按《唐书高祖太宗本纪》不载。　按《册府元龟》，“九年六
月，于纳义门获白雀一。七月，海州言凤凰见于城上，
群鸟数百随之东北飞向苍梧山。”　又按《册府元龟》：
“太宗以武德九年八月即位，是月，巂州言凤凰见。九
月，雒州赤雀见。莒州言凤凰二见，群鸟随之，其声若
八音之奏。”

### 太宗贞观元年鸾见

按《唐书太宗本纪》不载。　按《册府元龟》，“贞观元年十
月，和州言鸾见。”

贞观　年，白雀巢于殿。

按《唐书太宗本纪》，不载　按《旧唐书五行志》：贞观初，
白鹊巢于殿庭之槐树，其巢合欢如腰鼓，左右称贺。
太宗曰：“吾尝笑隋文帝好言祥瑞，瑞在得贤。白鹊子
何益于事。”命掇之送于野。

贞观四年，赤雀见。

按《唐书太宗本纪》不载。　按《册府元龟》，“贞观四年三
月，赤雀见于万年县。”

贞观九年，白雀、苍乌、凤凰见。

按：《唐书太宗本纪》不载。　按《册府元龟》，“九年五月，万
年县获白雀。十月，黎州凤凰见。十二月，京师苍乌见。
扬州献白雀。”

贞观十年，凤凰见。

按《唐书太宗本纪》。不载。　按《册府元龟》，“十年八月，雒
州言凤凰见。”

贞观十六年八月，申州献白雉。

按《唐书太宗本纪》不载。　按《册府元龟》云云。

贞观十七年，狸啮鸭头，雌雉集太极殿，雄雉集东宫
显德殿，雍州“三足乌见。”

按《唐书太宗本纪》，不载。　按《五行志》，“十七年春，齐王
祐为齐州刺史，好畜鸭，有狸啮鸭，头断者四十馀。是
岁四月丙戌，立晋王为太子。雌雉集太极殿前，雄雉
集东宫显德殿前。”太极，三朝所会也。

按《册府元龟》：十七年三月，有雄雉飞集东宫显德殿
前。太宗问群臣曰：“顷来频有雉集，是何祥也？”谏议大
夫褚遂良曰：“昔秦文时，有童子化为雉，雌者鸣于陈
仓，雄者鸣于南阳，童子曰：‘得雄者王，得雌者霸’。文公
遂以为宝鸡祠。汉光武得雄，遂起南阳而有四海。陛
下旧封秦王，雌雄见于秦地，既古来为祥，贶所以彰”
表明德。太宗曰：“立身之道，不可无学。”遂良所对，深为
可重。五月，雍州献三足乌。

贞观二十年。白雀见按《唐书太宗本纪》。不载　按《册府元龟》。二十年四月。
房州言白雉见。

贞观二十一年，鸾凤见。

按《唐书太宗本纪》不载。　按《册府元龟》，二十一年四
月，“兖州鸾见，六月，淄州凤凰降。”

### 高宗永徽四年有鸟如畜形

按《唐书高宗本纪》不载。　按《五行志》，永徽四年，宋州
人蔡道基舍傍有鸟，高丈馀，头类羊，一角，鹿形，马蹄，
牛尾，五色，有翅。占曰：“鸟如有畜形者，有大兵。”

永徽五年，有小鸟生大鸟。

按《唐书高宗本纪》不载。　按《五行志》，“五年七月辛巳，
万年宫有小鸟如雀，生子大如鸤鸠。”

### 上元三年凰凤见

按《唐书高宗本纪》。不载。　按《册府元龟》，上元三年十
一月，“陈州上言，凤凰见宛丘县。”

### 调露元年鸣鵽飞入塞

按《唐书高宗本纪》不载。　按《五行志》，“调露元年，鸣鵽
群飞入塞，相继蔽野。至二年正月，还复北飞，至灵夏
北，悉堕地而死。视之皆无首。”

按：《旧唐书五行志》：调露元年，突厥盟传等未叛时，有
鸣鵽群飞入塞，边人相惊曰：“突厥雀南飞，突厥犯塞
兆也。”至二年正月复还，北，悉堕地，皆无头。裴行俭问
右史苗神客曰：“鸟兽之祥，乃应人事，何也？”对曰：“人虽
最灵，而禀性含气，同于万类，故吉凶兆于彼，而祸福
应于此。圣王受命，龙凤为嘉瑞者，和气同也。故汉祖”
斩蛇，而验秦之必亡，仲尼感麟，而知己之将死。夷羊
在牧，殷纣已灭；鸲鹆来巢，鲁昭出奔，鼠舞端门，燕王
诛死，大鸟飞集，昌邑以败。是故君子虔恭寅畏，动必
思义，虽在幽独，如承大事，知神明之照临，惧患难之
及己。雉升鼎耳，殷宗侧身以修德；鹏上坐隅，贾生作
赋以叙命。卒以无患者，德胜妖也。

### 中宗景龙四年乌集太极殿

按《唐书中宗本纪》不载。　按《五行志》，“景龙四年六月
辛巳朔，乌集太极殿，梁驱之不去。”

### 睿宗延和元年赤雀见

按《唐书睿宗本纪》不载。　按《册府元龟》，“延和元年六
月，凉州上言，赤雀见。”

### 元宗开元八年获白雉白燕

按：《唐书元宗本纪》不载。　按《册府元龟》，“开元八年十
二月，徐州获野鸡，岐州获白燕，进之。”

开元九年，白鹊见。

按《唐书元宗本纪》不载。　按《册府元龟》，开元九年三
月，泗州奏，“鲁山县之尧山有白鹊见。”

开元十三年，白雀见，雉飞泰山斋宫。

按：《唐书元宗本纪》：“十三年十月如兖州，十一月庚寅，
封于泰山。”〈雉飞事不载〉　按《五行志》：“开元十二年十一月
戊子，雄雉驯飞泰山斋宫内。”封禅所以告成功，祀事
无重于此者，而野鸟驯飞，不忌禁卫，不祥。〈按志作十二年误〉
按《册府元龟》：“开元十三年九月，兖州奏白雀见。十月
丁卯，太史奏白雀见。丁丑，白鹊见于行宫。”十一月丙
戌，封禅，至泰山之下。戊子，有雄野鸡飞入斋宫，驯而
不去。久之，飞入仗卫，忽不见。邠王守礼等贺曰：“臣谨
按旧典，雌来者霸，雄来者王。”又“圣诞酉年，鸡主于酉，
盖王道遐祚，天命休祯，请宣付史官，以彰灵贶。”从之。
开元十四年。时乐鸟见。

按《唐书元宗本纪》，不载。　按《册府元龟》，开元十四年
十月己巳，帝至自泗州之温汤。时有五色鹦鹉能言，
育于宫中。帝令左右试牵御衣，鸟辄瞋目叱咤。岐王
文学能延景因献《鹦鹉篇》以赞其事。帝以鸟及延景
诗示百寮。尚书左丞相张说上表贺曰：伏见天恩，以
灵异鹦鹉及能延景所述篇出示朝列。臣按《南海异
物志》有时乐鸟鸣，皆曰“天下太平，有道则见。”臣验其
图，丹首红臆，朱冠绿翼，与此鹦鹉无异，而心聪性辨，
护主报恩，故非常品。凡禽实瑞，经所谓乐鸟也。延景
虽识其事，未正其名，望编国史，以彰圣瑞。许之。
开元十七年，白雀见。

按《唐书元宗本纪》不载。　按《册府元龟》，“开元十七年
五月甲寅，有白雀见于冀州，一雄一雌。”

开元十八年，献白雀、红鹦鹉。

按《唐书元宗本纪》不载。　按《册府元龟》，“开元十八年
四月辛酉，寿州献白雀，广州献红鹦鹉。”

开元二十五年。乌雀鸲鹆同巢。鹊哺乌。白鹊见
按《唐书元宗本纪》。不载　按《五行志》。二十五年四月。
濮州两乌两鹊两鸲鹆同巢。陇州鹊哺慈乌。

按：《册府元龟》：“开元二十五年五月丁丑，白鹊见。
开元二十八年，有慈乌巢于殿栱。”

按《唐书元宗本纪》不载。　按《五行志》，二十八年四月
“庚辰，慈乌巢宣政殿栱，辛巳又巢宣政殿栱。”

按《册府元龟》，“二十八年四月庚辰，有慈乌巢于紫宸
殿之栱。”侍中牛仙客、中书令李林甫上表贺曰：“臣等

灵乌呈瑞。翱翔不离于庭际，栖集必归于轩楹。或人
俗所有，但止于园林。今圣感而来，乃巢于殿栱。依人
无惧，恋主愈驯，博考图籍，未之有也。臣等幸忝枢近，
睹诸休祥，望颁示中外，以彰灵感。”手诏报曰：“所闻不
如所见，故引卿等观之，颁示寰中，俯依来请。”辛巳，又
有慈乌巢于宣政殿之栱。仙客、林甫又上表贺曰：“陛
下孝友因心，仁慈被物，故得上帝储祉，灵乌发祥，高
栋重栌，共瞻爰止，前轩内殿，皆睹来巢，视之弥驯，逼
之不惧，休祐重沓而交应，征求古今而未闻。臣等何
人，屡观嘉瑞。望与前状同宣中外，克纪祯符。”手诏报
曰：“两殿巢禽，其义一也。但有惭德，深谢仁慈，颁示四
方，随卿所请。”

开元二十九年，白乌白雀见。

按《唐书元宗本纪》不载。　按《册府元龟》，“开元二十九
年五月戊午，有白雀白乌见于原州之平原，有白雀
翔于庙门楼。”

### 天宝十三载有鹊巢于车辙中

按《唐书元宗本纪》不载。　按《五行志》，天宝十三载，叶
县有鹊巢于车辙中，不巢木而巢地，失其所也。
天宝十四载，获白雀白鹊。

按《唐书元宗本纪》不载。　按《册府元龟》，天宝十四载
“八月庚子，乐安郡上言，获白雀、白鹊。”

天宝十五载，有鹤飞翔殿上。

按《唐书元宗本纪》不载。　按《册府元龟》，“天宝十五载
九月三日，有白鹤飞于上所居殿宇，翱翔二十馀匝
而去。”

### 肃宗至德二载有鹊巢于炮机

按《唐书肃宗本纪》。不载　按《五行志》。“至德二载三月。
安禄山将武令珣围南阳。有鹊巢于城中。炮机者三。
雏成乃去。”

### 宝应元年获白鹊三足乌

按：《唐书肃宗本纪》不载。　按《册府元龟》，“宝应元年四
月甲戌，潞州获白雀，献之。七月己卯，京兆府万年县
获三足乌，献之。”

### 代宗大历二年获白雀

按：《唐书代宗本纪》，不载。　按《册府元龟》：“大历二年十
月己卯，右羽林军获白雀，献之。”

大历三年，获白雀、白鹊，有鹊衔柴泥补葺神殿，有三
乌同巢。

按：《唐书代宗本纪》，不载。　按《册府元龟》，“三年正月，晋
州获白鹊，献之。四月，乾陵上仙观三尊殿有两雀衔
柴及泥，补葺神之隙坏，凡一十五处。七月，汴州获白
雀，献之。闰六月，扬州上言，和州历阳有三乌同巢。
大历七年获白雀。”

按《唐书代宗本纪》不载。　按《册府元龟》，“五年七月甲
申，亳州获白雀。”

大历八年，获异形大鸟及白雀、白鹊。有鹊衔泥补干
陵殿宇，有鹤翔于十九瑞阁，乌鹊同巢。

按《唐书代宗本纪》不载。　按《五行志》，“大历八年九月，
武功获大鸟，肉翅狐首，四足有爪，长四尺馀，毛赤如
蝙蝠，群乌逐而噪之。近羽虫孽也。”

按《旧唐书五行志》：大历八年四月戊申，乾陵上仙亲
之尊殿有双鹊衔泥及柴补殿之隙坏，凡十五。
按《册府元龟》，“大历八年四月壬申，潞州上言，元宗十
九瑞阁有白鹤来翔。六月戊申，梁州获白雀二，献之。
庚辰，合肥县棠梨树上乌鹊同巢。七月甲午，蔡州获
白雀一，献之。”

大历九年，获白鹊、白雀、白燕。

按：《唐书代宗本纪》，不载。　按《册府元龟》：“大历九年三
月，京兆府获白鹊一，献之。四月甲午，陇州获白雀一，
献之。五月丁巳，陇州获白雀，献之。七月丁酉，舒州获
白雀一，献之。十一月癸亥，福州获白燕二，献之。
大历十年获白雀。”

按《唐书代宗本纪》不载。　按《册府元龟》，“十年五月，凤
翔府获白雀一，献之。”

大历十一年，渭北获赤鸟。

按《唐书代宗本纪》。不载。　按《旧唐书五行志》云云。
“大历十二年。获赤雀。”

按：《唐书代宗本纪》，不载。　按《册府元龟》：“大历十二年
正月乙丑，渭北行营所获赤雀二，献之。”

大历十三年，有“《鸲鹆》乳雀。”

按《唐书代宗本纪》不载。　按《五行志》，十三年五月，“左
羽林军有鸲鹆乳雀二。”

### 德宗贞元四年中书省有鹊以泥为巢郑汴有鸟群飞衔木为城

按《唐书德宗本纪》不载。　按《五行志》：“贞元四年三月，
中书省梧桐树有鹊，以泥为巢。鹊巢知岁次于羽虫
为有知。今以泥露巢，遇风雨坏矣。是岁夏，郑汴境内
鸟皆群飞，集魏博田绪、淄青李纳境内，衔木为城，高
二三尺，方十里。绪、纳恶而焚之，信宿又然，鸟口皆流血。”〈按鹊以泥为巢旧志作三年事〉

贞元七年，献白乌。

按《唐书德宗本纪》不载。　按《册府元龟》，“贞元七年四
月乙卯，汴州献白乌。五月，许州献白乌。”

贞元九年春，许州鹊哺乌雏。

按《唐书德宗本纪》不载。　“按《五行志》”云云。

贞元十年，宫中获大鸟。又水鸟集左藏库。

按《唐书德宗本纪》不载。　按《五行志》，“十年四月，有大
鸟飞集宫中，食杂骨，数日获之，不食死。六月辛未晦，
水鸟集左藏库。”

贞元十一年，献“五色雁，白乌，白鹊，赤乌。”

按：《唐书德宗本纪》不载。　按《册府元龟》，“十一年二月，
同州获五色雁。六月，河南、华州并献白乌。八月，潞州
献白鹊。十一月，潭州进赤乌。”

贞元十二年，进“白乌白雀。”

按：《唐书德宗本纪》不载。　按《册府元龟》，“十二年六月，
京兆府进白乌。七月甲申，淄州进白雀。十二月甲子，
左神策军进白雀。”

贞元十三年，有雀为。鵊哺食神策军进白雀
按《唐书德宗本纪》。不载　按《五行志》。十三年十月。怀
州鵊巢内有黄雀，往来哺食。
按《册府元龟》：十三年十月，右神策军进白雀。

贞元十四年，有异鸟止于宋州，进“白乌白鹳。”

按《唐书德宗本纪》不载　按《五行志》：“十四年秋，有异
鸟青色，类鸠鹊，见于宋州郊外所止之处，群鸟翼卫，
朝夕嗛稻粱以哺之。睢阳人适野，聚观者旬日”
按《册府元龟》：“十四年五月戊辰，汴州进白乌。九月丁
未朔，中书门下奏贺峨眉获白鹳。”

贞元十五年，进“白乌。”

按《唐书德宗本纪》不载。　按《册府元龟》，“十五年正月，
潞州进白乌。”

贞元十八年，“群乌《嗛柴》为城。”

按《唐书德宗本纪》不载。　按《五行志》：“十八年六月，乌
集徐州之滕县嗛柴为城，中有白乌一，碧乌一。
贞元二十一年献白雀。”

按《唐书德宗本纪》不载。　按《册府元龟》，“贞元二十一
年七月辛卯，潞州献白雀。”

### 宪宗元和元年常州鹊巢于平地

按《唐书宪宗本纪》不载　“按《五行志》”云云。

元和四年十二月，群乌夜集于太行山上。

按《唐书宪宗本纪》不载　“按《五行志》”云云。

元和十三年，乌与鹊搏击。

按《唐书宪宗本纪》。不载　按《五行志》。“十三年春，淄青
府署及城中乌雀。互取其雏。各以哺子。更相搏击不
能禁。”

### 穆宗长庆元年鹊哺乌雏

按《唐书穆宗本纪》。不载　按《旧唐书五行志》。“长庆元
年六月。洑州雷泽县人张宪家榆树乌巢。因风堕二
雏。别树鹊引二乌雏于巢哺之。”

### 敬宗宝历元年乌夜鸣

按《唐书敬宗本纪》不载。　按《五行志》，“宝历元年十一
月丙申，群乌夜鸣。”

### 文宗开成元年乌雀燕各集一处

按《唐书文宗本纪》不载。　按《五行志》：“开成元年闰五
月丙戌，乌集唐安寺。逾月，散雀集元法寺，燕集萧望
之冢。”

《开成二年》“鹊巢于冢，《突厥》乌飞入塞。”

按《唐书文宗本纪》不载。　按《五行志》，“二年三月，真兴
门外鹊巢于古冢。”鹊巢知避岁，而古占又以高下卜
水旱。今不巢于木而穴于冢，不祥。秋，突厥乌自塞北
群飞入塞。

开成五年，有鹙集禁苑。

按《唐书文宗本纪》不载。　按《五行志》，“五年六月，有秃
鹙群集禁苑。”鹙，水鸟也。

### 武宗会昌元年乌鹊𩰚按唐书武宗本纪不载 按五行志会昌元年潞州长子有白颈乌与鹊𩰚

### 宣宗大中十年有众禽成巢中有甘虫

按《唐书宣宗本纪》不载。　按《五行志》：大中十年三月，
舒州吴塘堰有众禽成巢，阔七尺，高一尺，水禽山鸟，
无不驯狎。中有如人面、绿毛绀爪觜者，其声曰甘，人
谓之甘虫。占曰：“有鸟非常，来宿于邑中，国有兵，人相
食。”

### 懿宗咸通七年有雀生燕

按《唐书懿宗本纪》不载。　按《五行志》，咸通七年，泾州
灵台百里戍有雀生燕，至大俱飞去。京房《易传》曰：“贼
臣在国，厥妖燕生雀。”雀生燕同说。

咸通十一年夏，雉集河内县署。

按《唐书懿宗本纪》不载。　按《五行志》云云。

咸通十四年，宋州有雉五足。

按《唐书懿宗本纪》不载。　按《五行志》，咸通十四年七月，宋州襄邑有猎者得雉，五足、三足出背上足出于
背者，下干上之象，五足者众也。

咸通　年，吴、越有异鸟。

按《唐书懿宗本纪》不载。　按《五行志》，咸通中，吴越有
异鸟极大，四目三足，鸣山林，其声曰罗平。占曰：“国有
兵，人相食。”

### 僖宗乾符四年鹊巢于地

按《唐书僖宗本纪》不载。　按《五行志》，“乾符四年春，庐
江县北鹊巢于地。”

乾符六年，鸱雉集偃师。

按《唐书僖宗本纪》不载。　按《五行志》，“六年夏，鸱雉集
于偃师南楼及县署。”刘向说：“野鸟入处，宫室将空。”

### 广明元年鸺鹠群飞集翼城县署

按《唐书僖宗本纪》不载。　按《五行志》，“广明元年春，绛
州翼城县有鸺鹠群飞集县署，众鸟逐而噪之。”

### 中和元年有乌变为鹊

《中和二年》，有鹊变为乌。

按《唐书僖宗本纪》不载。　按《五行志》，“中和元年三月，
陈留有乌变为鹊。二年有鹊变为乌。古者以乌卜军
之胜负。乌变为鹊，民从贼之象；鹊复变为乌，贼复为
民之象。”

中和三年。有雉与鸡驯。复𩰚死
按《唐书僖宗本纪》。不载　按《五行志》。三年新安县吏
家捕得雉。养之与鸡驯。月馀。相与𩰚死。
中和四年。鹰化为鹅。

按《唐书僖宗本纪》不载。　按《五行志》：“四年，临淮涟水
民家鹰化为鹅而弗能游，以鸷而击，武臣象也。鹅虽
毛羽清洁，而飞不能远，无搏击之用，充庖厨而已。”

### 光启元年鸺鹠集翼城有雉二首向背连颈

按《唐书僖宗本纪》，不载。　按《五行志》：“广明元年，翼城
有鸺鹠集县署。光启元年二月复如之。”鸺鹠一名训
狐。　又按志，“光启元年十二月，陕州平陆集津山有
雉二首向背而连颈者，栖集津仓庑。后数月，群雉数
百来𩰚杀之。”
光启二年，雉鸢夜鸣，鹊焚其巢。

按《唐书僖宗本纪》不载。　按《五行志》，二年正月。《乡
湖城》野雉及鸢夜鸣，七月中条山鹊焚其巢。

光启三年。鹊焚巢。枭鸱𩰚杀
按《唐书僖宗本纪》。不载　按《五行志》。三年七月。鹊复
焚巢。京房《易传》曰：“人君暴虐。鸟焚其舍。”十月慈州仵
城枭与鸱𩰚杀。

### 光化二年鸺鹠群飞入刘仁恭帐中

按《唐书僖宗本纪》。不载。　按《五行志》，“光化二年幽州
节度使刘仁恭屠贝州去。夜有鸺鹠鸟十数飞入帐
中，逐去复来。”

### 昭宗 年鹙巢于殿

按《唐书昭宗本纪》不载。　按《五行志》，“昭宗时有秃鹙
鸟巢殿隅，帝亲射杀之。”

### 天复二年有神鸦栖行在殿前白乌栖安固县

按《唐书昭宗本纪》，不载。　按《五行志》，“天复二年，帝在
凤翔。十一月丁巳，日南至，夜骤风，有鸟数千，迄明飞
噪，数日不止。自车驾在岐，常有鸟数万栖殿前诸树，
岐人谓之神鸦。”

按：《十国春秋？吴越武肃王世家》：“天复二年，有白乌栖
于安固县之集云山。事闻于朝，诏改安固为瑞安县。”
天复三年，宣州有异鸟，尾有火光。

按《唐书昭宗本纪》不载。　按《五行志》，“三年，宣州有鸟
如雉而大，尾有火光如散星，集于戟门。明日大火，曹
局皆尽，惟兵械存。”

### 哀宗天祐四年献白乌白雀赤乌

按《唐书哀宗本纪》，不载。　按《册府元龟》，“天祐四年正
月，梁太祖自河北还，梁诸州郡继以白乌、白雀相次
来献。上睹之谦畏弥极，咸命具表归天朝。四月，帝将
受禅，宋州刺史王皋进赤乌一双。”